*Dátum: 2018.06.14.*

**Hétfőtől új bérletek a MÁV Szimfonikusoknál**

Bár még zajlik a régi bérlők kiszolgálása a **MÁV Szimfonikus Zenekar** jövő évi koncertjeire, hétfőtől már várják azokat az érdeklődőket is, akiknek az idei évadban nem volt bérletük a zenekar hangversenyeire.

A szimfonikusok Múzeum utcai próbatermében, június 18-án, hétfőn kezdik meg a következő szezon iránt érdeklődő nézők kiszolgálását a több mint 10 bérletsorozatra. A legnagyobb érdeklődés a zenekar **Szőke Tibor Mesterbérletének** előadási iránt várható, hiszen ebben a sorozatban lép majd színpadra **Maxim Vengerov**, aki először vezényli majd Bruckner IX. szimfóniáját. A MÜPA Bartók termében zajló koncertsorozat második vendége a világsztár **Charles Dutoit** lesz, aki Mozart és Bartók műveket vezényel majd, a szintén nemzetközi sztár **Komlósi Ildikó** közreműködésével. Nem kevésbé izgalmas este várható a bérletsorozat harmadik előadásán, melyen az európai és távolkeleti színpadok ünnepelt sztárja, az egyedi stílusáról azonnal felismerhető **Roby Lakatos** és zenekara játszik majd együtt a Máv Szimfonikusokkal. A koncert különlegessége, hogy a művész Magyarországon először lép színpadra szimfonikus zenekarral. A sorozat záró hangversenye sem ígér kisebb élményt, hiszen többszörös jubileum tiszteletére kerül színpadra. 2019-ben ünnepeljük a japán magyar diplomáciai kapcsolatok 150 éves évfordulóját, ez alkalomból **Kobajashi Ken –Ichiro**, - aki 1976-ban, azaz jövőre éppen 45 éve nyerte meg az első magyarországi karmesterversenyt, - dirigálja azt az ünnepi hangversenyt, melyen Liszt, Bartók és Kodály darabjai csendülnek fel, nem kisebb sztár közreműködésével, mint **Rost Andrea**.

A Mesterbérlet mellett, érdemes tanulmányozni a zenekar családi programjait is, hiszen például az **Unokák és Nagyszülők** programsorozat, melyet szombat délelőttönként rendeznek a Nemzeti Múzeum Dísztermében a minőségi együttlét, a közös élmény és a zenei nyitottság megalapozásának remek alkalma lehet.